《奉酬杨达甫见赠》
宋代·陈渊

春风不世情，暖入闲门草。君诗其似之，披拂逮枯槁。

平生金石友，岁晚迹如扫。一见杨夫子，胸腹便倾倒。

间关六年别，一字寄不早。忽蒙锦绣赠，光彩照龙藻。

嗟我独何人，揖我谓我好。无乃嗜好偏，收拾到羊枣。

从来诗人穷，君亦行此道。我欲从君游，山林不知老。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。